Lea Wermelin (S), 2025-05-13:
Nu er der grund til at spidse ører, for vi tager fat på selve sundhedsstrukturen i Danmark.
Mange kan måske blive en lille smule fjerne i blikket, når man begynder at tale om struktur, men det er jo det, der er helt afgørende for, at vi kan lykkes med alt det andet, som vi gerne vil, altså at vi har en struktur, der rent faktisk understøtter de mål, som vi har med vores sundhedspolitik.
Og vi står over for store udfordringer.
Vi bliver flere og flere ældre og kroniske patienter de kommende år.
Derfor skal vi også være bedre til at forebygge indlæggelser, og meget mere behandling skal i fremtiden foregå uden for de store hospitaler, for ellers kan vores sundhedsvæsen ikke følge med.
Det var også baggrunden for, at regeringen for godt to år siden nedsatte en Sundhedsstrukturkommision, og jeg egentlig også gerne her fra talerstolen sende en tak til kommisssionen for det store arbejde, der ligger til grund for den reform, vi laver her i dag.
For Socialdmokratiet har tre hensyn været helt afgørende i arbejdet med en ny sundhedsstruktur.
For det første skal strukturen understøtte mere lighed i sundhed, så vi skaber et sundhedsvæsen af høj kvalitet i hele landet, og så vi gør op med det, som er blevet kaldt postnummerlotteriet, hvor din behandling og chance for at overleve afhænger af, hvor i landet du bor.
Særlig når vi taler om det nære sundhedsvæsen, er der meget stor forskel.
For det andet skal strukturen understøtte bedre sammenhænge for patienterne, så ingen bliver tabt mellem to stole eller bliver sendt frem og tilbage, fordi vi har systemer, der ikke taler godt nok sammen på tværs af sundhedsvæsenet.
For det tredje skal en ny struktur være solid demokratisk forankret så tæt på borgerne som muligt.
For det er lokalt, man bedst kender udfordringerne og kan skrue de konkrete løsninger sammen.
Når jeg så ser på den sundhedsstruktur, som vi indgik aftale om i november, så synes jeg, at vi har leveret på det.
I dag behandler vi så to lovforslag, som skal udmønte den sundhedsstruktur.
Det er dels en overgangslov, der skal gælde frem til 2027, hvor den nye struktur træder i kraft, dels selve den regionslov, der skal gælde fra 2027.
Vi opretter en ny Region Østdanmark, så der bliver et samlet ansvar for hele Sjælland, for det er ikke nogen hemmelighed, at der i dag er stor forskel på de forudsætninger, man har i henholdsvis Sjælland og i hovedstadsområdet, eksempelvis når vi ser på antallet af speciallæger.
Med en ny fælles region vil regionsrådet får ansvar for hele Sjælland – fra Hørsholm og Hellerup til Nykøbing og Nakskov.
Sammen med lovforslaget om den nye fordeling af almen praksis, som vi også kommer til at tale om i dag, giver det langt bedre forudsætninger for at sikre et stærkt sundhedsvæsen med god lægedækning på hele Sjælland.
Vi opretter også 17 nye sundhedsråd med folkevalgte repræsentanter for både regioner og kommuner, fordi vi har brug for endnu bedre samarbejde og bedre overgange mellem det, der foregår på hospitalerne, og det, der foregår ude i det nære sundhedsvæsen.
Den opgave kan vi kun løfte, hvis vi arbejder tæt sammen hele vejen rundt.
Med sundhedsrådene skaber vi en helt ny konstruktion, hvor politikere fra regioner og kommuner sætter sig sammen om bordet for at finde fælles løsninger.
En stor del af fremtidens økonomiske løft af sundhedsområdet vil blive målrettet sundhedsrådene og dermed udbygningen af det nære sundhedsvæsen.
Sundhedsrådene skal lave nærsundhedsplaner om omstillingen til og udbygningen af det nære sundhedsvæsen, og det er helt afgørende, når meget mere i vores sundhedsvæsen de kommende år kommer til at foregå uden for hospitalerne med mere behandling tættere på borgerne, endda helt hjemme i deres eget hjem.
Udover det generelle løft har vi også målrettet penge til at lave sundhedstilbud tæt på borgerne.
Vi har med aftalen aftalt at bruge milliarder af kroner på, at sundhedsrådende kan skabe flere fysiske tilbud tættere på borgerne.
En så stor strukturreform berører jo rigtig mange områder.
Derfor er lovforslagene også ret så omfattende og indeholder rigtig mange tiltag, og jeg tror i virkeligheden, mine kolleger sætter pris på, at jeg ikke gennemgår alle her fra talerstolen.
Jeg er heller ikke sikker på, at jeg kunne nå det inden for tiden.
Det drejer sig jo bl.a. om nedlæggelse af kontaktudvalg, sundhedsklynger og sundhedssamarbejdsudvalg.
Der kommer også ændringer af bl.a. valgloven og selvfølgelig også en lang række ændringer af mere teknisk art, som følger med, når vi laver så stor en reform.
Jeg startede med at sige, at strukturen i sundhedsvæsenet er vigtig, og det er også vigtigt for mig at sige, at strukturen selvfølgelig kun er et første skridt.
For rammerne skal jo nu fyldes ud af vores kommunal- og regionspolitikere og i sidste ende jo af de titusinder af dygtige, dedikerede medarbejdere, som er grundstenen i vores sundhedsvæsen.
Jeg vil egentlig også gerne her fra talerstolen sige en kæmpe tak til alle de partier, som er med i sundhedsaftalen.
Nu skal vi have det ud og leve.
Det er stort, og jeg synes også, det er vigtigt for Danmark, at det er en bred aftale, som er forankret på den måde, den er, hvor vi sammen kan levere på et mere nært sundhedsvæsen i fremtiden.
Tak for ordet.